text: РЕШЕНИЕ ЗА ИЗПЪЛНЕНИЕ (ЕС) 2015/205 НА КОМИСИЯТА
  от 6 февруари 2015 година
  за изменение на Решение 2006/415/ЕО относно защитни мерки по отношение на огнище на високопатогенна инфлуенца по птиците от подтип H5N1 при домашни птици в България
  (нотифицирано под номер С(2015) 699)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
  като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
  като взе предвид Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (3), и по-специално член 63, параграф 3 от нея,
  като взе предвид Регламент (ЕС) № 576/2013 на Европейския парламент и на Съвета от 12 юни 2013 г. относно движението с нетърговска цел на домашни любимци и за отмяна на Регламент (ЕО) № 998/2003 (4), и по-специално член 36, параграф 1 от него,
  като има предвид, че:
  (1)
  В Решение 2006/415/ЕО на Комисията (5) се определят някои защитни мерки, които се прилагат, за да се ограничи разпространението на високопатогенната инфлуенца по птиците, включително установяването на области А и Б, вследствие на предполагаемо или потвърдено огнище на посочената болест. Тези области са изброени в таблицата в приложението към посоченото решение.
  (2)
  След потвърждаването на наличие на огнище на високопатогенна инфлуенца по птиците от подтип H5N1 в България посочената държава членка предприе защитни мерки в съответствие с Решение 2006/415/ЕО и установи области А и Б, както е предвидено в член 4 от посоченото решение.
  (3)
  Комисията разгледа предприетите мерки съвместно с България и счита, че границите на области А и Б, установени от компетентния орган в посочената държава членка, са на достатъчно разстояние от действителното местоположение на огнището. Следователно областите А и Б в България могат да бъдат потвърдени, а продължителността на тази регионализация - определена.
  (4)
  Области А и Б в България следва да бъдат включени в списъка в приложението към Решение 2006/415/ЕО.
  (5)
  Поради това приложението към Решение 2006/415/ЕО следва да бъде съответно изменено.
  (6)
  Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Приложението към Решение 2006/415/ЕО се заменя с текста на приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 6 февруари 2015 година.